|  |  |
| --- | --- |
| Arbeids- og inkluderingsdepartementet |  |
|  | Vår fil: B22-GC Oppfølgingstiltak  |
|  | Vårt Arkiv: Interessepolitikk |
|  | Saksbehandler: Grete Crowo  |
|  |  |
|  | Oslo 8. mai 2023 |

**Høring - Forslag til ny forskrift om oppfølgingstiltak i Arbeids- og**

**velferdsetatens egenregi og endringer i tiltakspengeforskriften**

Funksjonshemmedes Fellesorganisasjon (FFO) har gjennomgått høringsnotatet om forslag til ny forskrift om oppfølgingstiltak i Arbeids- og velferdsetatens egenregi og endringer i tiltakspengeforskriften”, og vil med dette avgi vårt høringssvar.

**God omstrukturering av forskrift for Navs oppfølgingstiltak i egenregi**

FFO synes det er gode forslag til endringer og ny struktur i forskriften, og støtter forslaget om at forskriften omstruktureres etter mønster fra tiltaksforskriften slik at de ulike oppfølgingstiltakene reguleres i egne kapitler. Det er også bra at forskriftsfestingen av en ny ungdomsgaranti, jf. eget høringsnotat, foreslås å inngå som et nytt kapittel 4 i denne forskriften.

**§ 2-2 Innhold**

Det er veldig bra at personkretsen i *«arbeid med støtte»* foreslås utvides slik at personer som deltar i fag- og yrkesopplæring kan få bistand til å gjennomføre opplæringen.

I høringsnotatets kapittel 3.1 skriver departementet at oppfølgingen i *«arbeid med støtte»* gis av en jobbspesialist og skal følge metoden Supported Employment. Formuleringen i paragrafens første ledd må tydeliggjøres for å være i tråd med oppfølgingstiltakets innhold.

Formuleringen i § 2-2 bokstav a. bør sikre at oppfølgingen gis av en jobbspesialist. Vi mener derfor deltakere i arbeid med støtte ikke bare *kan*, men *skal* få tilbud om regelmessig og tilpasset oppfølging fra en jobbspesialist.

**§ 2-3 og § 3-3 Planlegging, gjennomføring og brukermedvirkning**

Vi er veldig positive til at man forskriftsfester brukermedvirkning i § 2-3 og § 3-3. Imidlertid vil vi be om at formuleringene i andre ledd i begge disse paragrafene endres til *“Arbeids- og velferdsetaten skal sørge for at deltakeren får medvirke under planlegging og gjennomføring av aktiviteter gjennom hele oppfølgingsperioden”.*

**§ 3-6 Forsøk med individuell jobbstøtte til unge under 30 år**

FFO støtter forslaget om å regulere IPS ung i en egen bestemmelse i § 3-6. Forsøket med IPS ung er et godt tiltak og med bakgrunn i den pågående evalueringen og sluttrapporten som kommer i 2024 bør det vurderes om dette skal bli et varig tiltak.

**Tiltakspengeforskriften § 2**

FFO støtter forslaget om at tiltakspengeforskriften § 2 utvides til å omfatte deltakere i arbeid med støtte og individuell jobbstøtte.

Vi vil samtidig benytte anledningen til å utrykke bekymring for tiltakspengenes svært lave ytelsesnivå. Det er etter 2021 blitt kuttet i nivået på tiltakspengene, og dagens lave sats for tiltakspenger på 268 kroner per dag medfører store økonomiske levekårsutfordringer for denne gruppen. Regjeringen bør derfor øke satsen på tiltakspengene.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder Generalsekretær